# נהלי מסלול הטבה מס' 2 - תמיכה בחדשנות טכנולוגית של התעשייה בשיתוף עם גורמי ממשל

## כללי

* 1. בהתאם להוראות סעיף 20.2 למסלול הטבה מס' 2 - תמיכה בחדשנות טכנולוגית של התעשייה בשיתוף עם גורמי ממשל (להלן: "**מסלול ההטבה**"), נהלים אלו יחולו על מסלולי המשנה בהתאם למפורט להלן:
     1. תת-מסלול בריאות דיגיטלית במסלול משנה א' - מסלול לתמיכה משותפת עם משרד הבריאות ומטה המיזם הלאומי ישראל דיגיטלית במשרד לשוויון חברתי (להלן: "**תת-מסלול בריאות דיגיטלית**").
     2. מסלול משנה ב' - מסלול לתמיכה משותפת עם משרד התחבורה והבטיחות בדרכים (להלן: "**מסלול משנה ב'**").
     3. מסלול משנה ג' - מסלול לתמיכה משותפת עם המשרד להגנת הסביבה (להלן: "**מסלול משנה ג'**").
     4. מסלול משנה ד' - מסלול לתמיכה משותפת עם רשות החברות הממשלתיות במשרד האוצר (להלן: "**מסלול משנה ד'**").
  2. הנהלים הינם חלק בלתי נפרד ממסלול ההטבה וממסלולי המשנה. אם קיימת סתירה בין הוראות מסלול ההטבה ומסלולי המשנה לבין נהלים אלו, תגברנה הוראות מסלול ההטבה ומסלולי המשנה, לפי העניין.
  3. המונחים במסמך זה הינם כהגדרתם במסלול ההטבה ובמסלולי המשנה, לפי העניין, אלא אם כן צוין במפורש אחרת בנהלים.

## הגשת התיקים, ההוצאות והדיווחים

הגשת התיקים, ההוצאות והדיווחים בגינם, בכל מסלולי המשנה, יהיו בהתאם לאמור בנהלי רשות החדשנות המפורטים להלן, בכפוף לשינויים המפורטים בסעיף 3 לנוהל זה:

* 1. [200-01](https://innovationisrael.org.il/rules/2949)- נוהל כללי הפעילות מהגשת בקשה לתמיכה ועד לסיום תקופת המו"פ;
  2. [200-02](https://innovationisrael.org.il/rules/2950) - נוהל הגשת בקשה לתמיכה בתכנית מו"פ;
  3. [200-03](https://innovationisrael.org.il/rules/2952) - נוהל ניהול מערכת הכספים לצורכי מו"פ והגשת דוחות ביצועי במהלך תקופת המו"פ ובסיומה;
  4. [200-04 - נוהל דיווח ותשלום תמלוגים;](https://innovationisrael.org.il/rules/3017)
  5. [200-06](https://innovationisrael.org.il/rules/3291) - נוהל אישורים ובקשות מיוחדות.

## הוראות ספציפיות אשר תחולנה על בקשות המוגשות מכוח מסלולי המשנה

* 1. בכל מקום בו מופיע המונח "אבטיפוס" בנהלים הנ"ל ובהוראות השונות של רשות החדשנות, הכוונה היא למונח "מתקן הרצה" כהגדרתו בסעיף 2.12 למסלול ההטבה.
  2. ביחס לתת-מסלול בריאות דיגיטלית - בכל מקום בו מופיע בנוהל זה המונח "גורם חיצוני", הכוונה היא למונח "ארגון בריאות" כהגדרתו בסעיף 3.2 למסלול משנה א'.
  3. ביחס למסלול משנה ד' - בכל מקום בו מופיע בנוהל זה המונח "גורם חיצוני", הכוונה היא למונח "חברה ממשלתית" כהגדרתו בסעיף 3.1 למסלול משנה ד'.

### הגשת הבקשה:

* + 1. ניתן להגיש בקשה למסלולי המשנה בהתאם לאמור באתר האינטרנט של רשות החדשנות ביחס לכל אחד מהם.
    2. הגשת הבקשה למי ממסלולי המשנה תתבצע בהתאם לפרסום קולות קוראים, כאמור בסעיף 5.1.1 למסלול ההטבה.
    3. הגשת הבקשה תתבצע על-ידי מגיש הבקשה על גבי טופס ייעודי של מסלול ההטבה (**נספח מס' 1 לנוהל**).
    4. פרט למסמכי הבקשה אותם יש לצרף בהתאם לאמור בנוהל 200-02 הנ"ל, יש לצרף לבקשה:
       1. תצהיר מורשה חתימה של מגיש הבקשה ובעלי מניותיו כי אינם בעלי חשבונות מוגבלים ואינם נמצאים בתהליך של כינוס נכסים, הקפאת הליכים, פירוק וכו' ואין להם חובות בלתי מוסדרים לרשות החדשנות (**נספח מס' 2 לנוהל**).
       2. הצהרה בדבר עמידה בדרישות התקנות לעידוד מחקר ופיתוח בתעשייה (התניית אישורים - שכר מינימום), התשע"א-2011(**נספח מס' 3 לנוהל**).
       3. ככל שמגיש הבקשה פועל באתר הרצה של גורם חיצוני - מסמך המעיד על הכוונה לביצוע התקשרות בין הצדדים (כדוגמת מכתב הצהרת כוונות (LOI), זיכרון דברים או הסכם, שעניינם הסדרת פעילותו של מגיש הבקשה באתר ההרצה והשימוש במתקן ההרצה, לפי העניין). ככל שניתן לבצע את התכנית באתר הרצה ללא צורך באישור של גורם חיצוני, כגון בשטח ציבורי, מגיש הבקשה לא יידרש לצרף את המסמך הנ"ל, אולם יהיה עליו לציין זאת בבקשתו.

יובהר ויודגש, כי רשות החדשנות אינה צד להסכם ההתקשרות בין מגיש הבקשה לבין הגורם החיצוני, על כל המשתמע מכך.

* + 1. יש לציין בבקשה, שתוגש במי ממסלולי המשנה, את תקופת הביצוע, אשר לא תעלה על 24 חודשים.
    2. יש לכלול בבקשה, שתוגש במי ממסלולי המשנה, משימת בקרה האומדת את מידת העמידה ביעדי התכנית. משימה זו תוצג הן בטופס הבקשה הייעודי כחלק ממשימות התכנית המבוקשת והן בטופס תקציב הבקשה כחלק מתקצוב הבקשה ובהתאם למשימת הבקרה המוצעת.

### נהלי תקצוב ודיווח:

* + 1. ניתן יהיה להכיר בהוצאות הקשורות לביצוע התכנית המאושרת: התאמה לסביבת הגורם החיצוני, שילוב עם מערכות הגורם החיצוני, ביצוע בדיקות תנאי סביבה והתאמות לרגולציות (כולל תקינה) בטריטוריות וכיו"ב.
    2. כ"א:

עובדים של מגיש הבקשה אשר מבצעים את פעילותם במתקן ההרצה יורשו לבצע את דיווחי השעות שלהם באופן ידני, מידי יום ביומו, זאת ללא צורך באישור מראש של רשות החדשנות (בהתאם לסעיף 3.6.2 בנוהל 200-03). יובהר, כי כל שאר הכללים וההנחיות בעניין התעסוקה יחולו כלשונם, בשינויים המחויבים לעניין הדיווח הידני בלבד.

* + 1. קבלני משנה:

שיעור המענק בגין קבלן משנה בחו"ל יהא זהה לשיעור המענק שאושר לכלל הוצאות המחקר והפיתוח של התקציב המאושר.

* + 1. ציוד ייעודי:
       1. תוכרנה הוצאות בשיעור של עד 100% בגין ציוד ייעודי שנרכש בתקופת הביצוע של התכנית המאושרת.
       2. חרף האמור בסעיף 3.5.4.1 לעיל, תוכרנה הוצאות פחת בלבד בהתאם לסעיף 3.14 בנוהל 200-03 במקרים מיוחדים, ובכלל זה כאשר נעשה בציוד הייעודי שימוש משמעותי גם לאחר תום מרבית תקופת הביצוע של התכנית המאושרת.

### סגירה:

מגיש בקשה יהא רשאי להמשיך את תקופת הביצוע של התכנית המאושרת, מעבר לתקופה שאושרה לו במקור, לצורך המשך הפעלת מתקן ההרצה, זאת בתנאי כי סיים את כל משימות המו"פ טרם הגשת הבקשה להארכה והגיש את מסמכי סגירת התיק, ובכפוף לקבלת אישור של ועדת המחקר. בקשה כאמור תוגש טרם סיום תקופת הביצוע שאושרה במקור למגיש הבקשה. רשות החדשנות תבצע את ביקורת הסגירה בסיום התקופה המקורית שאושרה לו, זאת בהתאם לאמור בסעיף 3.10 לנוהל 200-03, כאשר התשלום בגין ההתחשבנות הסופית עבור התכנית המאושרת תתבצע בסיום התקופה המוארכת.

### תמלוגים:

ראו בעניין זה האמור בהוראות סעיף 14 למסלול ההטבה או במסלולי המשנה, לפי העניין, ובפרט להוראות החלות לעניין מכירת מתקן ההרצה אל מול השכרתו/החכרתו.

### ידע וקניין רוחני:

ראו בעניין זה האמור בהוראות סעיף 13 למסלול ההטבה או במסלולי המשנה, לפי העניין, ובפרט להוראות החלות לעניין בעלות מגיש הבקשה על הידע החדש בתכנית.

## תחילה

## תת-מסלול בריאות דיגיטלית - נהלים אלו אושרו ביום 31 במאי 2018**.**

## מסלול משנה ב' - נהלים אלו אושרו ביום 31 במאי 2018.

## מסלול משנה ג' - נהלים אלו אושרו ביום 31 במאי 2018.

## מסלול משנה ד' - נהלים אלו אושרו ביום 31 במאי 2018.

## נספחים לנוהל

נספח 1- טופס בקשה ייעודי.

נספח 2 - תצהיר מורשה חתימה של מגיש הבקשה ובעלי מניותיו כי אינם בעלי חשבונות מוגבלים ואינם נמצאים בתהליך של כינוס נכסים, הקפאת הליכים, פירוק וכו' ואין להם חובות בלתי מוסדרים לרשות החדשנות.

נספח 3 - הצהרה בדבר עמידה בדרישות התקנות לעידוד מחקר ופיתוח בתעשייה (התניית אישורים - שכר מינימום), התשע"א-2011.